


Pakuotės lapelis: informacija vartotojui

Rivaroxaban GeneriNobel 15 mg plėvele dengtos tabletės
Rivaroxaban GeneriNobel 20 mg plėvele dengtos tabletės

rivaroksabanas (rivaroxabanum)

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
‑	Neišmeskite šio lapelio, nes vėl gali prireikti jį perskaityti.
‑	Jeigu kiltų daugiau klausimų, kreipkitės į gydytoją arba vaistininką.
‑	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
‑	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1.	Kas yra Rivaroxaban GeneriNobel ir kam jis vartojamas
2.	Kas žinotina prieš vartojant Rivaroxaban GeneriNobel
3.	Kaip vartoti Rivaroxaban GeneriNobel
4.	Galimas šalutinis poveikis
5.	Kaip laikyti Rivaroxaban GeneriNobel
6.	Pakuotės turinys ir kita informacija


1.	Kas yra Rivaroxaban GeneriNobel ir kam jis vartojamas

Rivaroxaban GeneriNobel sudėtyje yra veikliosios medžiagos rivaroksabano. Jis vartojamas suaugusiems:
· kraujo krešulių susidarymo smegenyse (insulto) ir kitų kūno vietų kraujagyslėse profilaktikai, jeigu Jums yra nereguliaraus širdies ritmo forma, vadinama su vožtuvų liga nesusijusiu prieširdžių virpėjimu;
· kraujo krešulių kojų venose (giliųjų venų trombozės) ir plaučių kraujagyslėse (plaučių embolijos) gydymui ir pakartotinio kraujo krešulių susidarymo kojų ir (arba) plaučių kraujagyslėse profilaktikai.

Rivaroxaban GeneriNobel gali vartoti vaikai ir jaunesni nei 18 metų paaugliai, kurių kūno svoris yra 30 kg ar daugiau:
· gydyti kraujo krešulius ir užkirsti kelią trombų pakartotiniam susidarymui venose ar plaučių kraujagyslėse, po mažiausiai 5 dienų pradinio gydymo leidžiant injekcinius vaistus, kurie naudojami gydyti kraujo krešulius.

Rivaroxaban GeneriNobel priklauso antitrombozinių vaistų grupei. Jis veikia blokuodamas kraujo krešėjimo faktorių (Xa faktorių) ir taip sumažindamas polinkį formuotis kraujo krešuliams.


2.	Kas žinotina prieš vartojant Rivaroxaban GeneriNobel

Rivaroxaban GeneriNobel vartoti draudžiama
· jeigu yra alergija rivaroksabanui arba bet kuriai pagalbinei šio vaisto medžiagai (jos išvardytos 6 skyriuje);
· jeigu stipriai kraujuojate;
· jeigu Jums yra liga arba būklė, dėl kurios padidėja stipraus kraujavimo rizika (pvz., skrandžio opa, galvos smegenų pažeidimas arba kraujavimas į smegenis, neseniai atlikta chirurginė smegenų arba akių operacija);
· jeigu vartojate vaistų, apsaugančių nuo kraujo krešulių susidarymo (pvz., varfarino, dabigatrano, apiksabano arba heparino), išskyrus atvejus, kai keičiamas nuo kraujo krešulių apsaugantis gydymas arba kai per venos ar arterijos kateterį Jums leidžiama heparino, kad šis kateteris išliktų pralaidus;
‑	jeigu sergate kepenų liga ir todėl gali būti padidėjusi kraujavimo rizika;
‑	jeigu esate nėščia arba žindote kūdikį.
Jeigu bet kuris iš šių punktų Jums tinka, nevartokite Rivaroxaban GeneriNobel ir pasakykite savo gydytojui.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Rivaroxaban GeneriNobel.

Specialių atsargumo priemonių reikia
· jeigu Jums yra padidėjusi kraujavimo rizika, kuri galima šiais atvejais:
▪	sunki inkstų liga suaugusiesiems ir vidutinio sunkumo ar sunki inkstų liga vaikams ir paaugliams, nes inkstų funkcija gali turėti įtakos Jūsų organizmą veikiančio vaisto kiekiui;
▪	jeigu vartojate kitų vaistų, apsaugančių nuo kraujo krešulių susidarymo (pvz., varfarino, dabigatrano, apiksabano arba heparino), kai keičiamas nuo kraujo krešulių apsaugantis gydymas arba kai per venos ar arterijos kateterį Jums leidžiama heparino, kad šis kateteris išliktų pralaidus (žr. skyrių „Kiti vaistai ir Rivaroxaban GeneriNobel“);
▪	kraujavimo sutrikimai;
▪	labai aukštas kraujospūdis, nekontroliuojamas gydymu;
▪	skrandžio arba žarnyno ligos, galinčios sukelti kraujavimą, pvz., žarnyno arba skrandžio uždegimas, arba stemplės uždegimas, pvz., dėl gastroezofaginio refliukso ligos (ligos, kai skrandžio rūgštis atpilama į stemplę) arba navikai, esantys skrandyje, žarnyne, lytiniuose takuose ar šlapimo takuose;
▪	akių dugno kraujagyslių sutrikimai arba pažeidimai (retinopatija);
▪	plaučių liga, kuria sergant bronchai yra išsiplėtę ir prisipildę pūlių (bronchektazės), arba anksčiau buvęs kraujavimas iš plaučių;
· jeigu Jums protezuoti širdies vožtuvai;
· jeigu gydytojas nustatė, kad Jūsų kraujospūdis nestabilus, arba Jums planuojama taikyti kitokį gydymą arba chirurginę procedūrą, norint pašalinti kraujo krešulį iš plaučių;
· jeigu žinote, kad sergate liga, vadinama antifosfolipidiniu sindromu (imuninės sistemos sutrikimas, dėl kurio padidėja kraujo krešulių susidarymo rizika), pasakykite apie tai savo gydytojui, kuris nuspręs, ar reikės keisti jums taikomą gydymą.

Jeigu bet kuris iš prieš tai išvardintų teiginių Jums tinka, prieš pradėdami vartoti Rivaroxaban GeneriNobel, pasakykite gydytojui. Gydytojas nuspręs, ar skirti Jums šį vaistą ir ar Jus atidžiau stebėti.

Jeigu Jums reikia atlikti operaciją
‑	labai svarbu Rivaroxaban GeneriNobel vartoti prieš ir po operacijos, tiksliai tuo laiku, kaip pasakė gydytojas.
· jeigu Jūsų operacijos metu bus įterpiamas kateteris arba leidžiami vaistai į stuburo kanalą (pvz., epidurinė ar spinalinė anestezija arba skausmo slopinimas):
▪	labai svarbu Rivaroxaban GeneriNobel vartoti prieš nurodytas procedūras ar kateterio išėmimą ir po jų tiksliai tuo laiku, kaip pasakė gydytojas;
▪	nedelsdami pasakykite savo gydytojui, jei po anestezijos pajusite kojų tirpimą ar silpnumą, arba žarnyno ar šlapimo pūslės veiklos sutrikimą, nes gali prireikti skubios pagalbos.

Vaikams ir paaugliams
Rivaroxaban GeneriNobel nerekomenduojamas vartoti vaikams, kurių kūno svoris nesiekia 30 kg. Informacijos apie Rivaroxaban GeneriNobel vartojimą vaikams ir paaugliams pagal suaugusiųjų indikacijas nepakanka.

Kiti vaistai ir Rivaroxaban GeneriNobel
Jeigu vartojate ar neseniai vartojote kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui.
· Jeigu vartojate
▪	kai kurių kitų vaistų nuo grybelinės infekcijos (pvz., flukonazolo, itrakonazolo, vorikonazolo, pozakonazolo), išskyrus tepamus ant odos;
▪	ketokonazolo tablečių (vartojamų Kušingo sindromui, kai organizme gaminama per daug kortizolio, gydyti);
▪	kai kurių vaistų, skirtų bakterinėms infekcijoms gydyti (pvz., klaritromicino, eritromicino);
▪	kai kurių priešvirusinių vaistų nuo ŽIV / AIDS (pvz., ritonaviro);
▪	kitų vaistų, skirtų krešėjimui mažinti (pvz., enoksaparino, klopidogrelio ar vitamino K antagonistų, tokių kaip varfarinas ar acenokumarolis);
▪	vaistų nuo uždegimo ir skausmą malšinančių vaistų (pvz., naprokseno arba acetilsalicilo rūgšties);
▪	dronedarono, vaisto nuo širdies ritmo sutrikimo;
▪	kai kurių vaistų nuo depresijos (selektyvių serotonino reabsorbcijos inhibitorių (SSRI) arba serotonino-norepinefrino reabsorbcijos inhibitorių (SNRI)).

Jeigu bet kuris iš prieš tai išvardintų teiginių Jums tinka, prieš pradėdami vartoti Rivaroxaban GeneriNobel, pasakykite savo gydytojui, nes Rivaroxaban GeneriNobel veiksmingumas gali padidėti. Gydytojas nuspręs, ar skirti Jums šį vaistą ir ar Jus atidžiau stebėti.
Jeigu gydytojas mano, kad Jums yra padidėjusi skrandžio ar žarnyno opų rizika, jis gali skirti ir profilaktinį opų gydymą.

· Jeigu vartojate
▪	kai kurių vaistų nuo epilepsijos (fenitoino, karbamazepino, fenobarbitalio);
▪	paprastosios jonažolės (Hypericum perforatum), augalinio vaisto depresijai gydyti;
▪	rifampicino, antibiotikų.

Jeigu bet kuris iš prieš tai išvardintų teiginių Jums tinka, prieš pradėdami vartoti Rivaroxaban GeneriNobel, pasakykite savo gydytojui, nes Rivaroxaban GeneriNobel veiksmingumas gali sumažėti. Gydytojas nuspręs, ar skirti Jums Rivaroxaban GeneriNobel ir ar Jus atidžiau stebėti.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju.

Jeigu esate nėščia arba žindote kūdikį, Rivaroxaban GeneriNobel vartoti negalima. Jei yra galimybė, kad galite pastoti, kol vartojate Rivaroxaban GeneriNobel, naudokitės patikimu kontracepcijos metodu. Jeigu vartodama šį vaistą pastojote, nedelsdama pasakykite savo gydytojui, kuris nuspręs, kaip būsite gydoma.

Vairavimas ir mechanizmų valdymas
Vartojant Rivaroxaban GeneriNobel, gali pasireikšti svaigulys (dažnas šalutinis poveikis) arba apalpimas (nedažnas šalutinis poveikis) (žr. 4 skyrių „Galimas šalutinis poveikis“). Jeigu Jums pasireiškia šie simptomai, vairuoti, važiuoti dviračiu arba valdyti kokius nors įrenginius ar mechanizmus negalima.

Rivaroxaban GeneriNobel sudėtyje yra natrio
Šio vaisto tabletės sudėtyje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Rivaroxaban GeneriNobel

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Rivaroxaban GeneriNobel būtina vartoti valgio metu.
Nurykite tabletę (-es), geriausia užsigerdami vandeniu.

Jeigu sunku nuryti visą tabletę, pasikalbėkite su gydytoju apie kitus Rivaroxaban GeneriNobel vartojimo būdus. Prieš pat vartojant tabletę galima susmulkinti ir sumaišyti su vandeniu arba obuolių tyre. Išgėrus šį mišinį, reikia nedelsiant pavalgyti.
Jei reikia, gydytojas gali Jums paskirti vartoti susmulkintą Rivaroxaban GeneriNobel tabletę ir per skrandžio vamzdelį. 

Kiek vartoti
· Suaugusiesiems
· Kraujo krešulių susidarymo smegenyse (insulto) ir kitų kūno vietų kraujagyslėse profilaktikai
Rekomenduojama dozė yra viena Rivaroxaban GeneriNobel 20 mg tabletė vieną kartą per parą.
Jeigu Jūsų inkstų veikla sutrikusi, dozė gali būti sumažinta iki vienos Rivaroxaban GeneriNobel 15 mg tabletės vieną kartą per parą.

· Jeigu Jums reikalinga procedūra, skirta užsikimšusių širdies kraujagyslių gydymui (vadinama perkutanine koronarine intervencija – PKI su stento įvedimu), dozės sumažinimo iki vienos Rivaroxaban GeneriNobel 15 mg tabletės vieną kartą per parą (arba iki vienos Rivaroxaban GeneriNobel 10 mg tabletės vieną kartą per parą, jeigu Jums yra inkstų funkcijos sutrikimas), vartojant kartu su antitrombocitiniu vaistiniu preparatu, pavyzdžiui, klopidogreliu, patirtis yra ribota.

· Kraujo krešulių kojų venose bei kraujo krešulių plaučių kraujagyslėse gydymui ir pakartotinio kraujo krešulių susidarymo profilaktikai
Pirmąsias 3 savaites rekomenduojama dozė yra viena Rivaroxaban GeneriNobel 15 mg tabletė du kartus per parą. Po 3 savaičių rekomenduojama dozė yra viena Rivaroxaban GeneriNobel 20 mg tabletė kartą per parą.
Po kraujo krešulio gydymo, trukusio ne mažiau kaip 6 mėnesius, gydytojas gali nuspręsti tęsti gydymą ir skirti po vieną 10 mg tabletę kartą per parą arba po vieną 20 mg tabletę kartą per parą.
Jeigu Jūsų inkstų funkcija sutrikusi ir Jūs vartojate po vieną Rivaroxaban GeneriNobel 20 mg tabletę kartą per parą, gydytojas gali nuspręsti po trijų savaičių sumažinti dozę iki vienos Rivaroxaban GeneriNobel 15 mg tabletės vieną kartą per parą, jei kraujavimo rizika didesnė negu naujo krešulio susidarymo rizika.


· Vaikai ir paaugliai
Rivaroxaban GeneriNobel dozė priklauso nuo kūno svorio, ją apskaičiuoja gydytojas.
· Rekomenduojama dozė vaikams ir paaugliams, kurių kūno svoris yra nuo 30 kg iki 50 kg, yra viena Rivaroxaban GeneriNobel 15 mg tabletė kartą per parą.
· Rekomenduojama dozė vaikams ir paaugliams, kurių kūno svoris yra 50 kg ar daugiau, yra viena Rivaroxaban GeneriNobel 20 mg tabletė vieną kartą per parą.

Kiekvieną Rivaroxaban GeneriNobel dozę gerkite valgio metu su gėrimu (pvz., užsigeriant vandeniu ar sultimis). Tabletes vartokite kiekvieną dieną maždaug tuo pačiu laiku. Galbūt vertėtų naudoti žadintuvą, kuris primintų, kada vartoti vaistus.
Tėvams ar globėjams: stebėkite vaiką, kad užtikrintumėt, jog suvartojama visa dozė.

Kadangi Rivaroxaban GeneriNobel dozė priklauso nuo kūno masės, svarbu reguliariai lankytis pas gydytoją, nes keičiantis svoriui gali tekti koreguoti dozę.
Niekada Rivaroxaban GeneriNobel dozės nekoreguokite patys. Jei reikės, gydytojas koreguos dozę.

Tabletės negalima skelti per pusę, norint suvartoti dalį tabletės dozės. Jei reikalinga mažesnė dozė, vartokite kitą rinkoje esančią rivaroksabano formą, t. y. granules geriamajai suspensijai. 
Vaikams ir paaugliams, kurie negali nuryti visos tabletės, reikia vartoti rivaroksabano granules geriamajai suspensijai.

Jei nėra geriamosios suspensijos, prieš pat vartojimą galite susmulkinti Rivaroxaban GeneriNobel tabletę ir sumaišyti su vandeniu arba obuolių tyre. Suvartojus vaistus, reikia šiek tiek pavalgyti. Jei reikia, gydytojas sutrintą Rivaroxaban GeneriNobel tabletę gali suduoti per skrandžio vamzdelį.

Išspjovus dozę arba išvėmus
· Jei nuo Rivaroxaban GeneriNobel vartojimo praėjo mažiau nei 30 minučių, suvartokite naują dozę.
· Jei nuo Rivaroxaban GeneriNobel vartojimo praėjo daugiau nei 30 minučių, naujos dozės nebevartokite. Tokiu atveju kitą Rivaroxaban GeneriNobel dozę gerkite įprastu laiku.

Kreipkitės į gydytoją, jei po Rivaroxaban GeneriNobel vartojimo pakartotinai turite išspjauti dozę ar vimdo.

Kada vartoti Rivaroxaban GeneriNobel
Gerkite tabletę (-es) kasdien, kol gydytojas pasakys, kada nustoti.
Stenkitės vartoti tabletę (-es) tuo pačiu laiku kiekvieną dieną, nes taip geriau prisiminsite.
gydytojas nuspręs, kiek laiko reikės tęsti gydymą.

Vartokite vaistą kraujo krešulių smegenyse (insulto) ir kitose kraujagyslėse prevencijai.
Jeigu Jūsų širdies ritmas turi būti normalizuotas kardioversijos procedūros metu, vartokite Rivaroxaban GeneriNobel tada, kai Jums liepia gydytojas.

Ką daryti pavartojus per didelę Rivaroxaban GeneriNobel dozę?
Nedelsdami kreipkitės į gydytoją, jeigu pavartojote per daug Rivaroxaban GeneriNobel tablečių. Pavartojus per daug Rivaroxaban GeneriNobel, padidėja kraujavimo rizika.

Pamiršus pavartoti Rivaroxaban GeneriNobel
· Suaugusieji, vaikai ir paaugliai:
· Jeigu vartojate vieną 20 mg tabletę arba vieną 15 mg tabletę vieną kartą per parą ir pamiršote ją išgerti, padarykite tai iš karto, kai tik tai prisiminsite. Tą pačią dieną negalima vartoti daugiau kaip vienos tabletės norint kompensuoti praleistą dozę. Kitą tabletę vartokite kitą dieną ir po to vartokite vieną tabletę vieną kartą per parą.
· Suaugusieji:
· Jeigu vartojate po vieną 15 mg tabletę du kartus per parą ir pamiršote pavartoti dozę, padarykite tai iš karto, kai tik tai prisiminsite. Tą pačią dieną negalima vartoti daugiau kaip dviejų 15 mg tablečių. Jeigu pamiršote pavartoti tabletę, galite vartoti dvi 15 mg tabletes tuo pačiu metu, kad suvartotumėte visą dviejų tablečių kiekį (30 mg) tą pačią dieną. Kitą dieną vartokite po vieną 15 mg tabletę du kartus per parą.

Nustojus vartoti Rivaroxaban GeneriNobel
Rivaroxaban vartojimo, nepasitarus su gydytoju, nutraukti negalima, nes Rivaroxaban GeneriNobel gydo sunkias būkles ir nuo jų apsaugo.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Rivaroxaban GeneriNobel, kaip ir visi kiti vaistai, gali sukelti šalutinį poveikį, nors jis pasireiškia ne visiems žmonėms.

Kaip ir kiti panašūs vaistai, tam, kad sumažinti kraujo krešulių susidarymą, galintį kelti pavojų gyvybei. Stipriai kraujuojant, gali staigiai nukristi kraujospūdis (išsivystyti šokas). Kai kuriais atvejais kraujavimas gali būti nepastebimas.

Nedelsdami pasakykite savo gydytojui, jei pasireiškia bet kuris iš šių šalutinių poveikių:
· Kraujavimo požymiai
· kraujavimas į smegenis ar į kaukolės vidų (simptomai gali būti galvos skausmas, silpnumas vienoje pusėje, vėmimas, traukuliai, sumažėjęs sąmonės lygis ir kaklo įsitempimas.
Reikalinga rimta medicininė pagalba. Nedelsdami kreipkitės į gydytoją!)
· ilgai trunkantis ar sunkus kraujavimas
· neįprastas silpnumas, nuovargis, blyškumas, svaigulys, galvos skausmas, nepaaiškinamas tinimas, dusulys, krūtinės skausmas arba krūtinės angina

· Sunkių odos reakcijų požymiai
· plintantis intensyvus odos išbėrimas, pūslės arba gleivinių pažeidimai, pvz., burnos arba akių (Stivenso-Džonsono (Stevens‑Johnson) sindromas ir (arba) toksinė epidermio nekrolizė)
· vaisto sukeltas išbėrimas, karščiavimas, vidaus organų uždegimas, kraujo rodiklių pokyčiai ir sisteminiai simptomai (DRESS sindromas). 
Šių nepageidaujamų reakcijų dažnis yra labai retas (gali pasireikšti rečiau kaip 1 iš 10 000 asmenų).

· Sunkių alerginių reakcijų požymiai
· veido, lūpų, burnos, liežuvio ir ryklės tinimas, apsunkintas rijimas, dilgėlinė ir apsunkintas kvėpavimas, staigus kraujospūdžio sumažėjimas. 
Sunkių alerginių  reakcijų dažnis yra labai retas (anafilaksinės reakcijos, įskaitant anafilaksinį šoką; gali pasireikšti rečiau kaip 1 iš 10 000 asmenų) ir nedažnas (angioneurozinė ir alerginė edema; gali pasireikšti rečiau kaip 1 iš 100 asmenų).

Visas galimų šalutinių poveikių sąrašas pasireiškiantis suaugusiems, vaikams ir paaugliams

Dažnas (gali pasireikšti rečiau kaip 1 iš 10 asmenų)
· raudonųjų kraujo ląstelių kiekio sumažėjimas, dėl kurio oda gali būti blyški, o Jūs galite jausti silpnumą ar dusulį;
· kraujavimas iš skrandžio ar žarnyno, kraujavimas iš šlapimo ir lytinių organų (įskaitant kraują šlapime ir gausų mėnesinių kraujavimą), kraujavimas iš nosies, kraujavimas iš dantenų;
· akies kraujavimas (įskaitant kraujavimą iš akies baltymo);
· kraujavimas į audinius arba kūno ertmes (kraujosruvos, mėlynės);
· kraujo atkosėjimas;
· kraujavimas į odą arba po oda;
· kraujavimas po operacijos;
· kraujo ar skysčio sunkimasis iš chirurginės žaizdos;
· galūnių tinimas;
· galūnių skausmas;
· sutrikusi inkstų funkcija (gydytojas tai gali nustatyti atlikęs tyrimus);
· karščiavimas;
· pilvo skausmas, nevirškinimas, pykinimas, vėmimas, vidurių užkietėjimas, viduriavimas;
· sumažėjęs kraujospūdis (simptomai gali būti svaigulio jausmas ar alpimas stojantis);
· jėgos ir energijos sumažėjimas (silpnumas, nuovargis), galvos skausmas, svaigulys;
· bėrimas, odos niežėjimas;
· kraujo tyrimai gali rodyti kai kurių kepenų fermentų kiekio padidėjimą.

Nedažnas (gali pasireikšti rečiau kaip 1 iš 100 asmenų)
· kraujavimas į smegenis ar į kaukolės vidų (žr. aukščiau, kraujavimo požymiai);
· kraujavimas į sąnarius, sukeliantis skausmą ir tinimą;
· trombocitopenija (trombocitų – kraujo plokštelių, kurios padeda kraujyje susidaryti krešuliui, – sumažėjimas);
· alerginės reakcijos, įskaitant alergines odos reakcijas;
· sutrikusi kepenų funkcija (gydytojas tai gali nustatyti atlikęs tyrimus);
· kraujo tyrimai gali rodyti bilirubino, kai kurių kasos ar kepenų fermentų kiekio arba trombocitų skaičiaus padidėjimą;
· alpimas;
· bloga savijauta;
· pagreitėjęs širdies plakimas;
· burnos džiūvimas;
· dilgėlinė.

Retas (gali pasireikšti rečiau kaip 1 iš 1 000 asmenų)
· odos ir akių pageltimas (gelta);
· cholestazė (sumažėjęs tulžies nutekėjimas), hepatitas, įskaitant kepenų ląstelių pažeidimą (kepenų uždegimas, įskaitant kepenų pažeidimą);
· kraujavimas į raumenis;
· lokalus tinimas;
· kraujo susikaupimas (hematoma) kirkšnyje – širdies procedūros, kai į kojos arteriją įterpiamas kateteris, komplikacija (pseudoaneurizma).

Labai retas (gali pasireikšti rečiau kaip 1 iš 10 000 asmenų)
· eozinofilų, tam tikros rūšies baltųjų granulocitinių kraujo kūnelių sankaupos, kurios sukelia uždegimą plaučiuose (eozinofilinė pneumonija).

Dažnis nežinomas (negali būti apskaičiuotas pagal turimus duomenis)
· inkstų nepakankamumas po stipraus kraujavimo;
· kraujavimas iš inkstų, kartais su krauju šlapime, dėl kurio sutrinka normali insktų veikla (su antikoaguliantais susijusi nefropatija);
· padidėjęs spaudimas kojų ar rankų raumenyse po kraujavimo, dėl ko gali skaudėti, tinti, sutrikti jutimas, pasireikšti tirpimas ar paralyžius (suspaudimo sindromas po kraujavimo).

Šalutiniai poveikiai vaikams ir paaugliams
Pastebėta, kad šalutinis poveikis vaikams ir paaugliams gydytiems Rivaroxaban GeneriNobel panašus į suaugusiųjų ir dažniausiai buvo lengvas ar vidutinio sunkumo.

Šalutiniai poveikiai, kurie dažniau pastebėti vaikams ir paaugliams:

Labai dažnas (gali pasireikšti rečiau kaip 1 iš 10 asmenų)
· galvos skausmas
· karščiavimas
· kraujavimas iš nosies
· pykinimas
Dažnas (gali pasireikšti 1 iš 10 asmenų)
· pagreitėjęs širdies ritmas
· kraujo tyrimai gali parodyti bilirubino (tulžies pigmento) padidėjimą
· trombocitopenija (mažas kiekis trombocitų, kurie skatina kraujo krešėjimą)
· gausus kraujavimas per mėnesines 
Retas (gali pasireikšti 1 iš 100 asmenų)
· kraujo tyrimai gali parodyti tam tikrų bilirubino (tiesioginio bilirubino, tulžies pigmento) dalių padidėjimą.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Rivaroxaban GeneriNobel

Šį vaistą laikykite vaikams nepastebimoje ir nepasiekiamoje vietoje.

Ant lizdinės plokštelės ir dėžutės po “EXP” nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Susmulkintos tabletės
Susmulkintos tabletės išlieka patvarios vandenyje ar obuolių tyrėje iki 4 valandų

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Rivaroxaban GeneriNobel sudėtis
‑	Veiklioji medžiaga yra rivaroksabanas. Kiekvienoje Rivaroxaban GeneriNobel 15 mg plėvele dengta tabletėyra 15 mg rivaroksabano. Kiekvienoje Rivaroxaban GeneriNobel 20 mg plėvele dengta tabletėyra 20 mg rivaroksabano.
‑	Pagalbinės medžiagos yra: 
Tabletės šerdis: manitolis, kroskarmeliozės natrio druska (E468), hipromeliozė (E464), natrio laurilsulfatas (E487), mikrokristalinė celiuliozė (E460), magnio stearatas (E572).
Tabletės plėvelė: hipromeliozė 2910 (nominali klampa 15 mPa.S) (E464), makrogolis 3350 (E1521), titano dioksidas (E171), raudonasis geležies oksidas (E172).

Rivaroxaban GeneriNobel išvaizda ir kiekis pakuotėje
Rivaroxaban GeneriNobel 15 mg yra raudonos spalvos, apvalios, abipus išgaubtos plėvele dengtos tabletės (6 mm skersmens, 2,40-3,50 mm storio).

Jie tiekiami:
-	lizdinėse plokštelėse po 10, 14, 28, 42 arba 98 plėvele dengtų tablečių kartoninėse dėžutėse, arba
-	daugiadozėse lizdinėse plokštelėse (10 x 1 arba 100 x 1) kartoninėse dėžutėse, arba
-	daugiapakuotėse, kuriose yra 10 kartoninių dėžučių, kiekvienoje iš jų – po 10 plėvele dengtų tablečių.

Rivaroxaban GeneriNobel 20 mg yra rudai raudonos spalvos, apvalios, abipus išgaubtos plėvele dengtos tabletės (7 mm skersmens, 2,40-3,50 mm storio).

Jie tiekiami:
-	lizdinėse plokštelėse po 10, 14, 28 arba 98 plėvele dengtų tablečių kartoninėse dėžutėse, arba
-	dalomosiose lizdinėse plokštelėse (10 x 1 arba 100 x 1) kartoninėse dėžutėse, arba
-	daugiapakuotėse, kuriose yra 10 kartoninių dėžučių, kiekvienoje iš jų – po 10 plėvele dengtų tablečių.

Gali būti tiekiamos ne visų dydžių pakuotės.

[bookmark: page_total][bookmark: page_total_master4]Registruotojas ir gamintojas
GeneriNobel GmbH
Calwer Straße 7
71034 Boeblingen
Vokietija

Šis vaistas Europos ekonominės erdvės valstybėse narėse registruotas tokiais pavadinimais:

	Vokietija
	Rivaroxaban GeneriNobel 15 mg Filmtabletten
Rivaroxaban GeneriNobel 20 mg Filmtabletten

	Estija
	Rivaroxaban GeneriNobel 15 mg õhukese polümeerikattega tabletid
Rivaroxaban GeneriNobel 20 mg õhukese polümeerikattega tabletid

	Latvija
	Rivaroxaban GeneriNobel 15 mg apvalkotās tabletes
Rivaroxaban GeneriNobel 20 mg apvalkotās tabletes

	Lietuva
	Rivaroxaban GeneriNobel 15 mg plėvele dengtos tabletės
Rivaroxaban GeneriNobel 20 mg plėvele dengtos tabletės

	Rumunija
	Rivaroxaban GeneriNobel 15 mg comprimate filmate
Rivaroxaban GeneriNobel 20 mg comprimate filmate



Šis pakuotės lapelis paskutinį kartą peržiūrėtas 2026-08-31.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

